РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/163-18

5. јул 2018. године

Б е о г р а д

ЗАПИСНИК

СА 51. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 5. ЈУЛА 2018. ГОДИНЕ

Седница је почела у 12,00 часова.

 Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Верољуб Матић, Душица Стојковић, Бранимир Јовановић и Момо Чолаковић.

Седници су присуствовали и заменици чланова Одбора: Вера Јовановић, заменик Дарка Лакетића, Драгана Баришић, заменик Катарине Ракић, Стефана Миладиновић, заменик Ђорђа Милићевића (приступила током утврђивања дневног реда седнице у целини), Александра Јерков, заменик Горана Ћирића (приступила током заједничког јединственог претреса по тачкама 3. и 4. дневног реда седнице) и Војислав Вујић, заменик Петра Петровића.

Седници нису присуствовали чланови Одбора: Дарко Лакетић, Катарина Ракић, Марко Зељуг, Ђорђе Милићевић, Војислав Шешељ, Немања Шаровић, Бранка Стаменковић, Горан Ћирић, Петар Петровић, Ненад Константиновић и Ненад Чанак.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине, због потребе да се ушто пре размотре и донесу акта из предложеног дневног реда.

Пре утврђивања дневног реда, Одбор је једногласно прихватио предлог председника Одбора за обављање заједничког јединственог претреса о тач. 1. и 2. предложеног дневног реда, који је поднет на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

Одбор је, такође, једногласно прихватио предлог председника Одбора за обављање заједничког јединственог претреса о тач. 3. и 4. предложеног дневног реда, који је поднет на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

 На предлог председника, Одбор је једногласно утврдио следећи

 Д н е в н и р е д:

 - усвајање записника са 50. седнице Одбора -

1. Разматрање обавештења заменика генералног секретара Народне скупштине о изрицању мере одржавања реда народном посланику Радославу Милојичићу на седници Осмог ванредног заседања Народне скупштине Републике Србије у Једанаестом сазиву у 2018. години (21 Број: 120-2402/18 од 25. јуна 2018. године);
2. Разматрање обавештења заменика генералног секретара Народне скупштине о изрицању мере одржавања реда народном посланику Радославу Милојичићу на седници Осмог ванредног заседања Народне скупштине Републике Србије у Једанаестом сазиву у 2018. години (21 Број: 120-2405/18 од 26. јуна 2018. године);
3. Разматрање захтева Негице Рајаков, члана Савета Агенције за енергетику, за давање позитивног мишљења за вршење друге јавне функције (21 Број: 02-2415/18 од 27. јуна 2018. године);
4. Разматрање захтева Александра Марковића, народног посланика, за давање позитивног мишљења за вршење друге јавне функције (21 Број: 02-2429/18 од 29. јуна 2018. године).

Пре преласка на рад по утврђеном дневном реду, Одбор је једногласно, без примедаба, усвојио записник са 50. седнице Одбора.

**Прва и друга тачка дневног реда**: Разматрање обавештења заменика генералног

секретара Народне скупштине о изрицању мере одржавања реда народном посланику Радославу Милојичићу на седници Осмог ванредног заседања Народне скупштине Републике Србије у Једанаестом сазиву у 2018. години; Разматрање обавештења заменика генералног секретара Народне скупштине о изрицању мере одржавања реда народном посланику Радославу Милојичићу на седници Осмог ванредног заседања Народне скупштине Републике Србије у Једанаестом сазиву у 2018. години;

У складу са усвојеним предлогом председника Одбора, Одбор је о наведеним тачкама утврђеног дневног реда водио заједнички јединствени претрес.

Дискусије није било.

Одбор је, у складу са чланом 157. став 2. Пословника Народне скупштине, о сваком предлогу одлуке о новчаној казни, одлучивао посебно.

На предлог председника, Одбор је већином гласова донео Одлуку о новчаној казни из тачке један утврђеног дневног реда, за РАДОСЛАВА МИЛОЈИЧИЋА, народног посланика на сталном раду у Народној скупштини, који се кажњава новчаном казном у висини од 10% основне плате народног посланика, у износу од 7.171,26 динара.

На предлог председника, Одбор је већином гласова донео Одлуку о новчаној казни из тачке два утврђеног дневног реда, за РАДОСЛАВА МИЛОЈИЧИЋА, народног посланика на сталном раду у Народној скупштини, који се кажњава новчаном казном у висини од 10% основне плате народног посланика, у износу од 7.171,26 динара.

**Трећа и четврта тачка дневног реда:** Разматрање захтева Негице Рајаков, члана

Савета Агенције за енергетику, за давање позитивног мишљења за вршење друге јавне функције; Разматрање захтева Александра Марковића, народног посланика, за давање позитивног мишљења за вршење друге јавне функције.

У складу са усвојеним предлогом председника Одбора, Одбор је о наведеним тачкама утврђеног дневног реда водио заједнички јединствени претрес.

Председник Одбора је упознао чланове и заменике чланова Одбора са захтевима за обављање друге јавне функције које су поднели Негица Рајаков, члан Савета Агенције за енергетику и Александар Марковић, народни посланик.

У дискусији је учествовала Александра Јерков која је указала да је чланом 28. Закона о Агенцији за борбу против корупције предвиђено да је вршење друге јавне функције изузетак а не правило, и да треба прекинути са праксом Одбора који, по њеном мишљењу, по аутоматизму даје позитивна мишљења, и нагласила да ће гласати против давања позитивних мишљења.

Одбор је, у складу са чланом 157. став 2. Пословника Народне скупштине, о сваком захтеву, одлучивао посебно.

На предлог председника, Одбор је већином гласова дао позитивно мишљење Негици Рајаков, да уз функцију члана Савета Агенције за енергетику врши функцију члана Управног одбора Опште болнице Панчево.

На предлог председника, Одбор је већином гласова дао позитивно мишљење Александру Марковићу, да уз функцију народног посланика врши функцију представника Републике Србије, као акционара Новинско-издавачког предузећа Компанија Борба а.д. Београд у Скупштини Новинско издавачког предузећа Компанија Борба а.д. Београд..

Седница је завршена у 12,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић